
A donorok véradási szokásai és ismeretei egy felmérés tükrében

Célkitűzés: A vért a 20. század eleje óta használják gyógyítás céljából. Az egyre korszerűbb gyógyító eljárások ellenére is szükség van a véradó donorok önzetlen szerepvállalására.
A kutatás célja feltárni donorok véradási szokásait, a véradással kapcsolatos ismereteiket.
Adatok és Módszerek: Kvantitatív, keresztmetszeti vizsgálatot a Keszthelyi Kórház Vérellátójának vérvételi körzetében megjelenő 18-65 év közötti donorok körében végeztük. A mintaválasztás nem véletlenszerű, kényelmi mintavétellel történt.A vizsgálat elemszáma 100 fő. Saját szerkesztésű kérdőívet használtunk. Statisztikai módszerként χ2-próbát, t-próbát és ANOVA-t alkalmaztunk SPSS 20.0. program segítségével (p<0,05).
Eredmények: A véradók nemek szerinti aránya 55 férfi (%) és 45 nő (%) volt. Az átlag életkor 36,5±14,03 év. A donorok 74%-a tartotta erkölcsi kötelességnek a véradást. 7 fő csak akkor ad vért, ha hívják. A véradás gyakoriságát tekintve a nemek között nincs szignifikáns különbség (p=0,87). A vallási hovatartozás és a véradási szokás szignifikáns különbséget mutat (p=0,001). A tudásteszt tekintetében a válaszadók 3%-a jól megfelelt, 16% a megfelelt és 81% a nem felelt meg. A szociodemográfiai adatok és a tudásteszt között nem találtunk szignifikáns különbséget (p>0,05). A véradás körülményeivel a válaszoló donorok több, mint 90%-a elégedett volt, de egyes esetekben eltérések mutatkoztak. A várakozási idő hosszúságát a donorok 8%-a kifogásolta.
Következtetések: Az emberek egyre kevesebben, és egyre ritkábban éreznek késztetést arra, hogy rendszeres véradással segítsenek másokon. Sajnos a távolmaradás leggyakoribb oka a közöny, a szolidaritásérzet hiánya (Brien et al 2012, Gonçalez et al 2012). Az eredmények alapján nem lehet határozottan kijelenteni, hogy a vallás és annak rendszeres gyakorlása pozitívan befolyásolja a véradás gyakoriságát. Az ismeretek hiányosak, a véradás gyakorisága egyéni döntés alapján történik.

